BumiLangit Cinematic Universe Umumkan Filem Seterusnya Berjudul Virgo and The Sparklings
Selepas Gundala, syarikat produksi Screenplay Films dan Bumilangit Studios bakal menghasilkan sebuah lagi filem bertemakan ‘superhero’ berjudul Virgo and The Sparklings.  Filem adaptasi dari webtoon berjudul sama itu akan menjadi filem kedua dalam Jagat Sinema Bumilangit / BumiLangit Cinematic Universe selepas Gundala. Setakat ini, penyanyi dan pelakon Adhisty Zara (Dilan 1990, Dilan 1991) disahkan akan membintangi filem ini dengan memainkan peranan utama sebagai Virgo. Penerbit dan pengarah Joko Anwar dilaporkan sedang mencari pelakon-pelakon yang sesuai untuk watak-watak lain terutamanya dua lagi watak utama iaitu Ussy dan Monica. Pencarian pelakon akan dibuat menerusi sisi ujibakat Virgo Talent Search. Karakter Virgo dicipta oleh Jan Mintaraga dan pertama kali diperkenalkan dalam komik pada tahun 1973. Sejak daripada itu, Virgo menjadi salah satu karakter terkenal dalam Jagat Bumilangit. Produksi filem ini akan bermula tidak lama lagi dan dijangka siap pada tahun hadapan.